**Kommissorium: DANRES**

DANRES er et forum til vidensdeling og netværksmulighed for antimikrobiel resistens interesserede fra KMAer og SSI.

I dette forum fremlægges relevante emner indenfor antimikrobiel resistens, så som resistensmekanismer, metodeproblemstillinger og resistens- og antibiotika overvågningsdata.

Medlemmer af metodegruppen DANRES-M fungerer som kontaktpersoner for KMAerne og SSI. DSKMs bestyrelse har mulighed for at udpege et medlem fra sin kreds til DANRES. DANRES formanden vælges af DANRES-M gruppen for en 3-årig periode og koordinerer programmet og tilmelding til møderne.

Der afholdes mindst et årligt møde. Møderne er åbne for alle medlemmer af DSKM samt ansatte på KMA eller SSI. Dagsorden udsendes til DANRES-M gruppen og derudover via DSKMs sekretær til DSKMs medlemmer. Referater rundsendes til DANRES-M gruppen og tilmeldte personer til mødet og er derudover tilgængelige via DSKMs hjemmeside. Udgifter til rejser og afholdelse af møder dækkes af de deltagende afdelinger.

**Kommissorium: DANRES-M**

DANRES-M (metodegruppe) er en arbejdsgruppe under DSKM vedrørende spørgsmål om resistensbestemmelse af bakterier og fungerer som DSKMs officielle rådgivningsorgan vedr. metoder til påvisning af resistens. Derudover deltager DANRES-M i planlægningen af det årlige DANRES-møde.

Gruppens medlemmer udpeges af de klinisk mikrobiologiske afdelinger (KMA) og SSI således, at der altid er mindst ét medlem fra hver KMA og SSI. Gruppens formand skal være medlem af DSKM, vælges af gruppens medlemmer for en 3-årig periode og repræsenterer DANRES-M og dermed DSKM i internationale sammenhænge, fx NordicAST og EUCAST. To andre medlemmer af DANRES-M vælges af DANRES-M gruppen som repræsentanter i NordicAST for en 3-årig periode ad gangen. DANRES-M opfylder EUCASTs krav til National Antimicrobial susceptibility testing Committee” (NAC).

Der afholdes 4 møder om året. Udgifter til rejser og afholdelse af møder dækkes af de deltagende afdelinger.

DANRES-M gruppen kan foreslå samt etablere undergrupper til at arbejde med specielle emner eller planlægge temamøder.

Endelige anbefalinger og retningslinjer, som udarbejdes i DANRES-M regi, skal godkendes af DSKMs bestyrelse.